જો તમે તમારા પોતાના દસ્તાવેજોની યાદી તપાસશો તો ખ્યાલ આવશે કે સ્કૂલ, કોલેજના દસ્તાવેજો સિવાય મોટા ભાગના દસ્તાવેજો વિવિધ સરકારી વિભાગો તરફથી જ આપણને મળતા હોય છે. ડિજિલોકરમાં એવી સગવડ કરવામાં આવી છે કે સ્કૂલ, કોલેજ જેવા કે અન્ય દસ્તાવેજો જે કોઈ સરકારી વિભાગ તરફથી આપણને મળ્યા ન હોય પણ આપણા માટે ઉપયોગી હોય તે આપણે ડિજિલોકરમાં એકાઉન્ટ ખોલાવીને તેમાં અપલોડ કરી શકીએ છીએ (જે રીતે ગૂગલ ડ્રાઈવ, ડ્રોપ બોક્સ કે વન ડ્રાઈવમાં અપલોડ કરીએ છીએ એ જ રીતે). તેની સાથોસાથ વિવિધ સરકારી કે અન્ય વિભાગો તરફથી મળતા આપણા દસ્તાવેજો પણ ડિજિલોકરમાંના આપણા એકાઉન્ટ સાથે આપોઆપ લિંક થાય છે. સમગ્ર સરકારી તંત્રમાં પેપરલેસ કામગીરીની દિશામાં આગળ વધવાનું આ એક બહુ મોટું પગલું છે.